A4-0042/97

Päätöslauselma komission kertomuksesta neuvostolle ja Euroopan parlamentille Euroopan unionin väestötilanteesta (1995) (KOM(96)0060 - C4-0143/96)

Euroopan parlamentti, joka

- ottaa huomioon komission kertomuksen (KOM(96)0060 - C4-0143/96),

- ottaa huomioon komission tiedonannon Euroopan sosiaalisen suojelun tulevaisuudesta: taustaa eurooppalaiselle keskustelulle (KOM(95)0466 - C4- 0524/95),

- ottaa huomioon valkoisen kirjan kasvusta, kilpailukyvystä ja työllisyydestä (KOM(93)0700 - C3-0509/93),

- ottaa huomioon YK:n kertomuksen maailman väestöstä (1996),

- ottaa huomioon sosiaali- ja työllisyysasiain valiokunnan mietinnön ja naisten oikeuksien valiokunnan lausunnon (A4-0042/97),

A. ottaa huomioon, että odotettavissa olevat muutokset Euroopan unionin väestörakenteessa tulevat aiheuttamaan suuria muutoksia erityisesti työmarkkinatilanteessa, sosiaaliturvan kustannuksissa, koulutuksen ja ammatillisen koulutuksen järjestämisessä ja taloudessa yleensä,

B. on huolestunut kasvavasta väestön alueellisesta epätasapainosta sekä kaupungistumisen ja maaltapaon yhteisvaikutuksista, jotka etenevät huolimatta rakennerahaston ja koheesiorahaston pyrkimyksistä luoda kuilua umpeen,

C. on tietoinen unionin väestöllisen merkityksen vähentymisestä maailman tasolla, sekä samanaikaisesta nopeasta talouskasvusta erityisesti monissa Aasian maissa ja KIE-maissa,

D. valittaa sitä tosiasiaa, että tärkeydestään huolimatta väestökysymys ei ole ollut suuren luokan asia Euroopan unionin ja sen jäsenvaltioiden poliittisessa ohjelmassa,

E. ottaa huomioon, että Euroopan unioni voi esittää tärkeää osaa tietojenvaihdon organisoinnissa ja kansallisten politiikkojen koordinoinnissa ja ottaa huomioon, että Euroopan unionin olisi sisällytettävä väestönäkökulman omiin politiikkoihinsa,

F. on huolestunut vaaratekijästä, jota väestön ikääntyminen merkitsee naisten ja miesten tasa-arvoisen kohtelun ja sukupolvien välisen solidaarisuuden kannalta, koska vaarana on se, että vastuun kantaminen lasten, vanhusten ja vammaisten hoidosta ja huolenpidosta jakautuu hyvin epätasaisesti eri sukupuolten ja eri sukupolvien välillä,

G. ottaa huomioon, että nykyisten sosiaaliturvajärjestelmien kasvavat kustannukset, uusien pätevyysvaatimusten ja nuorten työmarkkinoille tulijoiden välinen kasvava kuilu, pitempi eliniän odote ja parantunut terveys edellyttävät investointien lisäämistä koulutuksen ja ammatillisen koulutuksen järjestämiseen vanhemmille työntekijöille, vanhempien ihmisten tarpeisiin sopeutetun teknologian kehittämiseen sekä työn ja eläkkeelle siirtymisen mallien uudelleen arvioimiseen,

H. on tietoinen väestörakenteen muutosten kauaskantoisista vaikutuksista perhe- elämään sekä työn ja vapaa-ajan keskinäiseen suhteeseen,

I. katsoo, että väestön ikääntymisen vuoksi Euroopan taloudelle tulee olemaan tunnusomaista eläkeläisten lukumäärään verrattuna pieni työikäinen väestö, mikä merkitsee sitä, että ilman poikkeuksellista ja (epätodennäköistä tuottavuuden nousua) tai kasvua maahanmuutossa Euroopan taloudellisen menestyksen kasvuluvut henkeä kohden tulevat väistämättä olemaan alemmat kuin muissa teollisuusmaissa,

J. ottaa huomioon, että maahanmuutto voisi parantaa väestörakennetta, mutta jotta sillä olisi merkittävä vaikutus työmarkkinoihin, vaadittaisiin poikkeuksellisia ponnistuksia kohdistetun koulutuksen ja ammattikoulutuksen järjestämisessä,

K. ottaa huomioon, että ikääntyvä väestö aiheuttaa lisääntyvää palvelujen kysyntää ja koska vammaisten henkilöiden lukumäärä mahdollisesti lisääntyy, kehottaa tarkastelemaan uudelleen kaupunkien ja maaseudun suunnittelua,

L. toteaa, että ongelmana on riittävien, vertailukelpoisten, luotettavien ja perusteellisten tilastotietojen puuttuminen Euroopan unionin väestötilanteen syistä ja seurauksista ja muun maan väestökehityksestä,

M. kiinnittää huomiota siihen tosiasiaan, että korkea verotusaste useimmissa EU- maissa todennäköisesti kohoaa edelleen työväestön suhteellisen pienentymisen vuoksi;

1. Pitää komission kertomusta arvokkaana puheenvuorona Euroopan unionin sosiaalisesta ja taloudellisesta tulevaisuudesta käytävässä keskustelussa;

2. Pyytää komissiota kehittämään uuden vision Euroopan unionin roolista maailmassa kaupan, teollisuuden, sosiaaliturvan, ympäristön ja kansainvälisen politiikan aloilla, ottaen huomioon unionin väestöllisen merkityksen vähenemisen koko maailman tasolla;

3. Ehdottaa, että jäsenvaltiot sisällyttävät väestötekijän neuvostolle antamiinsa vuotuisiin työllisyyskertomuksiin;

Osallistuminen työmarkkinoille

4. Varoittaa riskeistä, jotka liittyvät yhteiskuntiemme rakenteen radikaalien muutosten huomiotta jättämiseen ja kehottaa neuvostoa ja jäsenvaltioita määrittelemään uudelleen talouspolitiikkansa ja sosiaalipolitiikkansa väestökehityksen vaikutusten valossa;

5. Uskoo, että edellä mainitulla politiikkojen uudelleen määrittelemisellä olisi pyrittävä lisäämään naisten osallistumista työelämään, lisäämään vanhempien työntekijöiden pitämistä työmarkkinoilla ja parantamaan maahanmuuttajien päästyä työmarkkinoille; katsoo, että edellä mainittu voidaan saavuttaa muun muassa lisäämällä jatkuvan koulutuksen ja ammattikoulutuksen palveluita kaikissa elämänvaiheissa, tarjoamalla kaikille mahdollisuutta koulutusvapaaseen, turvaamalla riittävät lasten ja muiden huollettavien henkilöiden hoitopalvelut, kehittämällä vanhemmille työntekijöille soveltuvia työskentelyolosuhteita ja edistämällä joustavampia työn ja eläkkeelle siirtymisen malleja;

6. Korostaa sitä, että ylivoimaisesti suurin osa vanhemmasta väestöstä on hyvässä kunnossa terveytensä puolesta; se muodostaa joskus «kolmanneksi sektoriksi» kutsutun potentiaalisen ryhmän, joka voi suorittaa tärkeitä tehtäviä, joita julkinen tai yksityinen sektori ei nykyisellään hoida;

7. Pyytää komissiota perustamaan teknologiaa ja ikääntymistä (gerontoteknologiaa) koskevan tutkimus-, kehitys- ja toimeenpano-ohjelman, jolla varmistetaan, että iäkkäät ihmiset tulevat pysymään yhteiskuntaa hyödyttävinä sen sijaan että heistä tulisi sille taakka, ja siten lisäämään Euroopan teollisuuden kilpailukykyä;

8. Kehottaa kaikkia asianomaisia osapuolia, sekä julkisia viranomaisia että työmarkkinaosapuolia tehostamaan tasa-arvopolitiikkaansa, jotta kaikki ihmiset voivat osallistua työmarkkinoille yhtäläisin edellytyksin, sekä samanaikaisesti luomaan olosuhteet, joissa sekä miehet että naiset voivat sovittaa yhteen työn ja perhe-elämän;

9. Kiinnittää huomiota todennäköiseen vaikutukseen, joka yhtenäisvaluutan käyttöönotolla voisi olla tarpeeseen lisätä sosiaalipolitiikan yhdentämistä Euroopan tasolla; pyytää sen vuoksi Eurooppa-neuvostoa ja komissiota toteuttamaan SEU:n 2 artiklaa ja edistämään korkeaa työllisyyden ja sosiaalisen suojelun tasoa; katsoo, että tämä on paras tapa pitää väestön ikääntymistä haasteena eikä uhkana;

10. Kehottaa komissiota esittämään tutkimuksen ja ehdotuksia, jotka koskevat työllisyys- ja verouudistusten vaikutuksia, kuten siirtymistä työn verottamisesta muunlaisiin veropohjiin, kuten energiankulutuksen ja - tuotannon verottamiseen ja varsinkin sellaisen energiankulutuksen ja tuotannon, jotka eivät ole kestäviä;

Sosiaaliturva ja eläkkeet

11. Vahvistaa uudelleen, että eurooppalaisen sosiaaliturvan mallin periaatteet on säilytettävä, ja että erityisesti sosiaaliturvan uudistamisen suunnittelussa ja sitä koskevissa tutkimuksissa otetaan huomioon sosiaalisen solidaarisuuden periaate;

12. Kehottaa sen vuoksi jäsenvaltioita suunnittelemaan uudelleen eläkejärjestelmänsä siten, että niissä otetaan huomioon väestönkehitykseen liittyvät muutokset, samalla kun turvataan sukupolvien välinen solidaarisuus; katsoo, että jäsenvaltiot eivät voi luopua vastuustaan peruseläketurvan tarjoamisesta kaikille kaikissa olosuhteissa ja että jäsenvaltioiden on varmistettava, että naiset, joilla on pitempi eliniän odote, eivät ole etuuksien tason ja keston suhteen epäedullisessa asemassa;

13. Kehottaa komissiota seuraamaan vanhuspolitiikkaa ja väestön ikääntymistä koskevaa politiikkaa voidakseen mm. saada täsmällistä tietoa väestökehityksen vaikutuksesta erilaisten sosiaaliturvajärjestelmien taloudellisen vakauteen;

14. Kehottaa komissiota aloittamaan keskustelun vanhuuseläkkeiden tulevaisuudesta Euroopassa ja inventoimaan luovat ratkaisut ja uudet keinot järjestelmien rahoittamiseen;

15. Tukee Veilin johtaman korkean tason ryhmän selvityksessä henkilöiden vapaasta liikkuvuudesta (täydentävät eläkejärjestelmät) tekemiä johtopäätöksiä, joilla vaaditaan komissiota suuntaamaan toimia hankittujen oikeuksien, rajat ylittävien maksujen ja lyhytkestoisten työpaikkojen säilyttämiseen muissa jäsenvaltioissa;

16. Kehottaa työmarkkinaosapuolia perustamaan tulopoliittiset neuvottelunsa uudelle pohjalle, ottamaan huomioon uudet urakehitysmuodot, tuottavuuden ja palkan erilaisen suhteen, uudet keinot rekrytoida ja valita uusia ryhmiä työmarkkinoilla sekä ottamaan huomioon työssäkäyvän väestön ikääntymisen ja sukupolvien välisen solidaarisuuden;

17. Kehottaa jäsenvaltioita huolehtimaan siitä, että varhaiseläkejärjestelmiä ei käytetä väärin vielä työikäisistä työntekijöistä eroon pääsemiseen yritysten omien etujen vuoksi, sillä tämä rasittaa eläkejärjestelmää etupainoisesti ilman, että tilalle todella palkataan nuoria työntekijöitä;

Hoitomuodot

18. Kehottaa komissiota tekemään vertailevan tutkimuksen terveydenhuollon ja vanhusten hoidon erilaisista toteuttamismalleista ottaen huomioon ennaltaehkäisevän terveydenhoidon merkityksen sekä tulokset kiinnostavista ja menestyksekkäistä aloitteista ja kokeiluista mukaan lukien vanhusjärjestöjen omaehtoinen harrastustoiminta, jonka avulla vanhukset voivat pidempään säilyttää terveytensä ja toimintakykynsä;

19. Kehottaa jäsenvaltioita edistämään korkealaatuisten, uusien, innovatiivisen ja kustannustehokkaiden hoitomuotojen kehittämistä ja takaamaan kaikille ihmisille peruuttamattoman oikeuden terveyteen, koska ihmisen tai perheen terveys ei koskaan saa olla riippuvainen perheen taloudellisesta tilanteesta;

20. Kehottaa jäsenvaltioita väestökehityksen valossa laajentamaan yhteiskunnan vanhuksille antamaa hoitoa, mikä on välttämätöntä myös siksi, että se edistää naisten osallistumista työelämään;

Alueellinen epätasapaino

21. Kehottaa jäsenvaltioita ottamaan väestökehityksen huomioon omassa kaupunki- ja maaseutusuunnittelussaan, koska vanhuksilla on usein erilaisia vammoja ja rajoituksia; asunnot, julkiset rakennukset ja julkiset liikennevälineet on sopeutettava siten, että vammaisten ihmisten liikkuminen ja pääsy tehdään mahdolliseksi;

22. Kehottaa komissiota yhteistyössä jäsenvaltioiden ja alueiden komitean kanssa esittämään yksityiskohtaisen tutkimuksen Euroopan unionin alueiden väestötilanteesta, kaupungistumisesta ja maaseudun autioitumisesta, ottaen huomioon näiden vaikutuksen työllisyyteen, taloudelliseen kasvuun, ympäristöön ja kansanterveyteen;

23. Kehottaa komissiota rakennerahastoa tarkistaessaan kiinnittämään asianmukaista huomiota alueelliseen epätasapainoon ja sisällyttämään väestönäkökulman rahastojen vuoden 1999 jälkeiseen toimintakehykseen;

24. Korostaa Euroopan kaupunkien Eurocities-järjestön peruskirjassa kuvatun yhteisön yhteensovitetun kaupunkipolitiikan merkitystä ja ehdottaa sen vuoksi kaupunkipolitiikkaa koskevan yleisen vastuun siirtämistä yhdelle komission jäsenelle;

25. Hyväksyy Euroopan neuvoston Euroopan maaseutualueiden peruskirjan pääajatuksen ja Corkin julistuksen elävästä maaseudusta, jonka Euroopan maaseudun kehityskonferenssi hyväksyi 9. marraskuuta 1996, korostaen eurooppalaisen maaseutualueita koskevan kehityspolitiikan tarpeellisuutta yhteisön maatalouspolitiikan ja ympäristöpolitiikan kehyksessä, ottamalla mukaan muita politiikan alueita kuten pienet ja keskisuuret yritykset, vapaa-ajan toiminta, teknologia ja tutkimus, koulutus ja ammattikoulutus, kaupunkisuunnittelu ja maaseudun kaavoitus, infrastruktuuri ja liikenne;

Syntyvyys

26. Kehottaa jäsenvaltioita edistämään toimia, joilla sovitetaan yhteen perhe-elämä ja työ, esimerkiksi lyhentämällä yleisesti työaikaa, tarjoamalla vanhempainvapaata sekä miehille että naisille, kunnollisella taloudellisella tuella lapsiperheille ja korkeatasoisella lastenhoidolla, johon ihmisillä on varaa; katsoo, että erityistä huomiota on kiinnitettävä yksinhuoltajien asemaan, ja että on edistettävä olosuhteita, jotka mahdollistavat naisten täyden osallistumisen yhteiskunnan päättäviin toimiin;

Loppuhuomautukset

27. Kehottaa jäsenvaltioita kunnioittamaan vanhuksien opetuksen, kulttuurin ja vapaa-ajan toiminnan tarvetta;

28. Kehottaa komissiota saattamaan EU:n väestötiedot ajan tasalle säännöllisin väliajoin ja asettamaan ne saataville uusien tieto- ja viestintäteknologioiden avulla, jotta vertailuja maailman muihin alueisiin on helppo tehdä;

29. Kehottaa puhemiestään välittämään tämän päätöslauselman komissiolle, neuvostolle, alueiden komitealle sekä talous- ja sosiaalikomitealle.